Komisijos reglamentas (EB) Nr. 961/1999
1999 m. gegužės 6 d.
nustatantis išsamias vaisių ir daržovių gamintojų organizacijų nustatytų taisyklių taikymo išplėtimo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Reglamentu (EB) Nr. 857/1999 [2], ypač į jo 48 straipsnį,
(1) kadangi Reglamento (EB) Nr. 2200/96 18 straipsnis nustato, kokiomis sąlygomis vaisių ir daržovių gamintojų organizacijų arba tokių organizacijų asociacijų nustatytos taisyklės gali būti taikomos visiems gamintojams, įsikūrusiems konkrečioje ekonominėje zonoje; kadangi turi būti nustatytos išsamios šio straipsnio įgyvendinimo taisyklės;
(2) kadangi Reglamento (EB) Nr. 2200/96 18 straipsnio 7 dalyje reikalaujama, kad ekonominių zonų sąrašas būtų pateikiamas Komisijai patvirtinti; kadangi Komisija turi turėti galimybę įvertinti šį sąrašą, atsižvelgdama į 18 straipsnio 2 dalį;
(3) kadangi minėto reglamento 18 straipsnio 1 dalyje yra numatytos tam tikros taisyklių taikymo išplėtimo sąlygos; kadangi minėto reglamento 18 straipsnio 3 dalyje yra numatytos sąlygos, kurių gamintojų organizacijos ir tokių organizacijų asociacijos turi laikytis, kad būtų galima laikyti jas atstovaujančia savo sričiai; kadangi Komisija turi turėti galimybę įvertinti, ar šių sąlygų yra laikomasi;
(4) kadangi kai taisyklės, kurių taikymas turi būti išplėstas, yra susijusios su produktų pašalinimu iš rinkos, gamintojų organizacijoms nepriklausantys gamintojai turi taip pat turėti galimybę pašalinti produktus iš rinkos;
(5) kadangi minėto reglamento 18 straipsnio 6 dalyje yra numatytos sąlygos, pagal kurias gali būti nustatyta, kad gamintojų organizacijoms nepriklausantys gamintojai turi mokėti piniginius įnašus; kadangi Komisija turi turėti galimybę įvertinti, ar šių sąlygų yra laikomasi;
(6) kadangi kai parduodami nenuskinti produktai, turi būti aišku, kurių taisyklių taikymas turėtų būti išplėstas atitinkamai gamintojams ir pirkėjams;
(7) kadangi Komisijos reglamentas (EB) Nr. 2137/84 [3] turėtų būti panaikintas;
(8) kadangi šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Pagal Reglamento (EB) Nr. 2200/96 18 straipsnio 7 dalį pateiktame pranešime dėl Reglamento 18 straipsnio 2 dalyje minimų ekonominių zonų sąrašo nurodoma visa informacija, reikalinga įvertinti, ar buvo laikomasi 18 straipsnio 2 dalyje numatytų sąlygų.
2 straipsnis
1. Valstybė narė, pranešdama apie taisykles, kurias ji nustatė konkrečiam produktui ir ekonominei zonai pagal Reglamento (EB) Nr. 2200/96 18 straipsnio 5 dalį, tuo pačiu informuoja Komisiją apie:
a) gamintojų organizaciją arba organizacijų asociaciją, kuri paprašė išplėsti taisyklių taikymą;
b) tai organizacijai arba asociacijai priklausančių gamintojų skaičių ir bendrą gamintojų skaičių toje ekonominėje zonoje; tokia informacija atspindi situaciją tuo metu, kai pateikiama paraiška dėl taisyklių taikymo išplėtimo;
c) paskutinių prekybos metų, kurių duomenys turimi, bendrą ekonominės zonos produkcijos apimtį ir gamintojų organizacijos arba asociacijos realizuotos produkcijos apimtį;
d) datą, nuo kurios atitinkamoje gamintojų organizacijoje arba asociacijoje yra taikomos taisyklės, kurių taikymas turi būti išplėstas;
e) datą, kada turės įsigalioti taisyklių taikymo išplėtimas, ir tokio taikymo trukmę.
2. Nustatydamos atstovavimą pagal Reglamento (EB) Nr. 2200/96 18 straipsnio 3 dalį valstybės narės nustato sąlygas, kurios netaikomos:
- gamintojams, kurių produkcija skirta tiesiogiai parduoti vartotojams ūkyje arba gamybos vietoje,
- tiesioginiam pardavimui, minimam pirmoje įtraukoje,
- produktams, kurie pristatyti perdirbimui, kaip nustatyta Reglamento (EB) Nr. 2200/96 18 straipsnio 4 dalies b punkte, išskyrus tuos atvejus, kai minėtos taisyklės visiškai arba iš dalies taikomos tokiems produktams.
3 straipsnis
Jeigu pagal Reglamento (EB) Nr. 2200/96 18 straipsnį nusprendžiama išplėsti taisyklių dėl produktų pašalinimo iš rinkos taikymą, suinteresuota valstybė narė tuo pačiu metu nustato, kuri gamintojų organizacija arba organizacijos bus atsakingos už produktų pašalinimą iš rinkos už gamintojus, nepriklausančius atitinkamai gamintojų organizacijai arba asociacijai.
4 straipsnis
Jeigu remdamasi Reglamento (EB) Nr. 2200/96 18 straipsnio 6 dalimi valstybė narė nusprendžia, kad gamintojų organizacijoms nepriklausantys gamintojai turi mokėti finansinius įnašus, ji pateikia Komisijai informaciją, reikalingą vertinant, ar laikomasi 18 straipsnio 6 dalyje nustatytų taisyklių. Tokią informaciją pirmiausia sudaro tai, kokiu pagrindu skaičiuojami įnašai ir jų bendras dydis, gavėjas arba gavėjai ir įvairių sąnaudų, minimų 18 straipsnio 6 dalies a ir b punktuose, pobūdis.
5 straipsnis
Jeigu nusprendžiama išplėsti taisyklių taikymą ilgesniam negu vienerių prekybos metų laikotarpiui, valstybės narės kiekvienais prekybos metais patikrina, ar per visą taisyklių taikymo išplėtimo laikotarpį buvo laikomasi su atstovavimu susijusių sąlygų, numatytų Reglamento (EB) Nr. 2200/96 18 straipsnio 3 dalyje.
Jei valstybės narės nustato, kad šių sąlygų nebesilaikoma, jos nedelsdamos panaikina taisyklių taikymo išplėtimą nuo kitų prekybos metų.
Jos nedelsdamos informuoja Komisiją apie tokį panaikinimą, kuris skelbiamas Europos Bendrijų oficialiojo leidinio"C" serijoje.
6 straipsnis
1. Tais atvejais, kai gamintojų organizacijai nepriklausantys gamintojai parduoda savo produkciją, nenuskintą pagal Reglamento (EB) Nr. 2200/96 III priedo 1 punkto e ir f dalyse bei 3 ir 5 punktuose numatytas taisykles, pripažįstama, kad tuos produktus pagamino pirkėjas.
2. Suinteresuota valstybė narė gali nuspręsti, kad Reglamento (EB) Nr. 2200/96 III priede numatytos taisyklės, išskyrus šio straipsnio 1 dalyje numatytas taisykles, gali būti privalomos pirkėjams, jeigu jie atsako už tokių produktų tvarkymą.
7 straipsnis
Reglamentas (EEB) Nr. 2137/84 panaikinamas.
8 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gegužės 6 d.